
Orientering til medlemmer i kommisjoner for prosjektoppgaven i SVPRO4000 Prosjektforum – lederskap og organisering ved masterprogrammet i Organisasjon, Ledelse og Arbeid (OLA)

SVPRO4000 Prosjektforum er et masteremne som utgjør 20 studiepoeng. Ved semesterstart etableres prosjektgrupper - hver bestående av fire-syv studenter - basert på inngåtte avtaler med eksterne oppdragsgivere. Oppdragene er reelle og krever innsamling og bearbeiding av empiri. De skal være forankret i samfunnsvitenskapelig teori. Hensikten med emnet er å gi studenter erfaring med moderne arbeidsformer og problemstillinger i arbeidslivet, gi rom for tverrfaglige løsninger og vise hvordan ervervede samfunnsfaglige kunnskaper og perspektiver kan komme til anvendelse. Alle prosjektgruppene er tildelt en veileder. 

Studentene skal lære å planlegge, organisere og gjennomføre et tverrfaglig prosjekt formulert av en ekstern oppdragsgiver. De skal få erfaring med å arbeide i en gruppe om et prosjekt og presentere et prosjekt. De skal få erfaring med å forholde deg til oppdragsgivere og praktisk erfaring med arbeidslivets dilemmaer. Det tas sikte på at prosjektoppgaven kan gi grunnlag for arbeid med masteroppgaven.
 
Studentene blir vurdert på bakgrunn av mappeevaluering og muntlig eksamen. Mappeevaluering inneholder følgende elementer:
· Alle gruppene må levere en prosjektbeskrivelse basert på et prosjektmandat i begynnelsen av semesteret.
· Prosjektoppgave. Prosjektoppgaven vurderes som bestått eller ikke bestått. Prosjektoppgaven redegjør for resultatene som er nådd og skal inneholde faglige begrunnelser for valg av angrepsvinkler, hvordan resultatene er forankret faglig, referanser til litteratur. Oppgaven skal være 15.000 til 20.000 ord, ekskl. forside, innholdsfortegnelse, litteraturliste og vedlegg. Skrifttype Times New Roman 12 pkt, 1.5 linjeavstand. Individuelle avtaler kan gjøres, da oppdragsgiver vil kunne komme med ønsker.
· Deltakelse. Studentene vurderes i forhold til aktiv involvering i lagarbeidet og for den enkeltes bidrag til fellesprosjektet.

Eksamenskommisjonen koordineres av intern sensor om ikke annet er avtalt. Datoer for innlevering og muntlig eksamen finnes på emnets semesterside. Veileder er ikke medlem av eksamenskommisjonen, og skal normalt ikke kontaktes. Prosjektrapporten må vurderes om den kan godkjennes innen 5 virkedager etter at den er mottatt. Dette for å avgjøre om muntlig eksamen skal avholdes eller ikke.

Sensurmøte, prosjektpresentasjon og muntlig eksamen avholdes normalt samme dag. Unntak gjøres dersom kommisjonen finner det nødvendig å ikke godkjenne prosjektrapporten, eller at det må gjøres en mindre revidering. I tilfeller hvor dette kan bli aktuelt, skal intern sensor avtale et møte med ekstern sensor tidligere enn det berammede sensurmøtet. I slike tilfeller skal veileder få anledning til å uttale seg. Beslutter kommisjonen at oppgaven må revideres, gis prosjektgruppen 10 virkedager på å utbedre rapporten og levere på nytt før de går opp til muntlig eksamen. I dette tilfellet må prosjektgruppa få en detaljert liste med punkter kommisjonen mener må rettes opp. Beslutter kommisjonen at oppgaven ikke skal godkjennes, skal prosjektgruppen underrettes av studiekonsulenten. Prosjektgruppen vil da få beskjed om at de ikke skal møte til muntlig eksamen. Prosjektgruppen får en muntlig begrunnelse for bedømmelsen som del av presentasjonen. Studenten kan klage på bedømmelsen for selve prosjektoppgaven. Fristen for å klage er tre uker etter de har mottatt begrunnelsen, jfr § 52 i Lov om universitet og høgskoler. 

Hvordan skal prosjektoppgaver bedømmes?

Målsetting

Kriteriene for bedømmelse av Prosjektforums prosjektoppgaver følger de samme kvalitetskriteriene som er vanlig innenfor samfunnsvitenskapelige fag. Det er imidlertid viktig å påpeke noen forskjeller som bør være med i vurderingen:
· Prosjektrapporten i Prosjektforum er et praktisk rettet arbeid med formål å dekke en oppgave gitt av en ekstern oppdragsgiver. Emnet inngår i en tverrfaglig orientert mastergrad om organisasjon og ledelse. Det er ikke en mastergrad i sosiologi.
· Prosjektoppgaven er på under ett semester, i praksis noe mindre enn 4 måneder.
· Det pedagogiske formålet er å utvikle studentenes dømmekraft og fantasi i forhold til spørsmål knyttet til organisering, ledelse og arbeid.
· Prosjektrapporten må vurderes som et lagarbeid og prosessen fram til ferdig produkt bør også vurderes. 
· Det vil være stor variasjon i det enkeltes prosjekts rammer og arbeidsbetingelser og dette bør også inngå i helhetsvurderingene. 

Følgende momenter bør også tas i betraktning:

1. At en tar utgangspunkt i en klar, velspesifisert og faglig interessant spørsmålsstilling.  Studentene bør begrunne hvorfor spørsmålene er faglig interessante og samtidig relevante for oppdragsgiver.
2. At eventuelle empiriske analyser er veldokumenterte og hviler på et forsvarlig datagrunnlag. Det legges her vekt på at studentene gjør skikkelig rede for og har en kritisk distanse til de dataene som presenteres.
3. At man presenterer og drøfter resultater fra andre undersøkelser som er relevante for prosjektoppgaven.
4. At drøftingen av materialet knyttes til interessante og innsiktsgivende teorier og begreper, og at begreper og typologier brukes på en konsistent og redelig måte. Her er det særlig viktig at teorier, typologier og begreper som benyttes framstår som relevante i forhold til temaet som analyseres.
5. At de sammenfatninger eller konklusjoner som gis er i samsvar med formuleringer av spørsmålsstillinger og problemer, forsvarlig dekket av empirisk materiale, at de er faglig interessante og at de formidles på en språklig tilfredsstillende og forståelig måte.
6. At alle formelle krav til skriftlige arbeid er fulgt.
7. At prosjekt som innebærer behandling av personopplysninger meldes til Sikt (https://sikt.no/studere-eller-forske).
8. Ved bruk av generativ KI må kandidaten påse at dette gjøres i tråd med UiOs gjeldende retningslinjer og GDPR. Vi anbefaler å bruke UiOs godkjente programmer som GPT UiO. Kandidaten kan bruke generativ KI til tekstarbeid, som korrekturlesing, oversettelse, transkribering, tittelforslag, oppsummering, idéutvikling, generering av metadata, research, idemyldring, som arbeidsstøtte osv. Men før publisering skal tekst alltid bearbeides av kandidaten og alle fakta skal sjekkes. Kandidaten må oppgi i oppgaven hvordan hen har brukt generativ KI, samt redegjøre for dette på muntlig. Les mer her: https://www.uio.no/tjenester/it/ki/index.html

Formelle retningslinjer
Referansesystem
Det skal alltid framgå av teksten når studenten har sitert, lånt et begrep, et argument eller et resonnement fra andre kilder. Referansene til annen litteratur skal være så presis som mulig. Litteraturhenvisninger er en del av dokumentasjonsmaterialet i oppgaven, og må redigeres slik at kildene kan oppspores ved hjelp av de opplysningene som er gitt. Henvisningene skal også kunne brukes av folk fra andre fagområder. Grunnprinsippet er at leseren lettest mulig skal kunne finne fram til kildene for det som presenteres. Bruk av KI-verktøy skal oppgis og redegjøres for i metodekapittelet.

Gjennomføring av muntlig eksamen

Hensikten med muntlig eksamen ved UiO er at alle prosjektgruppene skal få en muntlig faglig begrunnet uttalelse om prosjektoppgaven.
Muntlig eksamen avvikles vanligvis innenfor en tidsramme på om lag én time. 

· Muntlig eksaminasjon starter med at Prosjektgruppa presenterer prosjektet innen en tidsramme på 15 minutter. 
· Deretter følger 30 minutter diskusjon med de to sensorene. Som regel gir kommisjonsmedlemmene en generell vurdering av oppgaven underveis i eksaminasjonen med vekt på både sterke og svake sider. Dette skal fungere som en faglig begrunnet uttalelse om prosjektoppgaven. 
· Det kan stilles spørsmål spesielt om bruk av KI, men da bør det vektlegges at det er ønskelig å diskutere hvordan KI har bidratt til å gi økt læringseffekt og ikke for å kontrollere eller sanksjonere KI bruk. Originalitet og selvstendighet vurderes uavhengig av bruk av KI.   
· Til sist i muntlig eksamen skal det gis en oppsummerende muntlig vurdering og begrunnelse.

Det er ønskelig at eksamen fungerer som en dialog der prosjektgruppen samlet får gitt utrykk for sterke og svake sider ved sitt eget arbeid. 

Til slutt 
Kommisjonsmedlemmene må huske på å fylle ut et skjema med karakter, eksamensdato og underskrifter i etterkant av muntlig eksamen. 

